Дервишбаба
Јован Илић 

Дервишбаба

Дервишбаба коло води, 
Хопа цуп! трупа труп! 
Сехирбаша за њим ходи, 
Хопа цуп! трупа труп! 
Дервишбаба, пиле голо, 
Скокни колом наоколо! 
Како ћу вам, јадан, скочит, 
Кад не могу ногом крочит? 
Одох тужан ја на ћабу, 
Ка што пише у ћитабу, 
Кад ли бијах у Медини, 
Пребих ногу у бедрини! 
Кад ли бијах у Шааму, 
Разбих чело у хамаму ! 
А кад бијах у Каиру, 
Пребих леђа на баиру ! 
Повикаше ђеца луда : 
»Дервишбаба, не ид' туда !« 
А ја бјежи брже боље, 
У то пусто шејтан-поље, 
Кад у пољу ,два бекташа, 
Два бекташа, бумбеташа, 
Један вели: »Куд се вереш?« 
Други вели: »Што се дереш?« 
Па ме сташе деветати, 
И по пољу преметати! 
»Јаох мени, два бекташа, 
Два бекташа, бумбеташа, 
Немојте ме .деветати, 
Ни по пољу преметати, 
Кунем ви се на ћитабу, 
Нећу више ић на ћабу!« 
Тако, ето, ја се молих, 
Ма им гнева не утолих, 
Деветаше, бумбеташе, 
Сву ми браду очупаше! 
А кад прође тај кијамет, 
И ја одох на вилајет, 
Питају ме Турци с града: 
»Дервишбаба, кам' ти брада?« 
Остав'те се браде моје, 
Па гледајте јаде своје; 
Како су вам добре каде, 
И у вас ће нестат браде!«

Напомене 

 Ова песма издата у: Песме 1858 ; Годишњак календар 1859 ; I рукопис; Дахире.

Извори 

 Јован Илић: Целокупна дела, страна 181 - 182 , Библиотека српских писаца, Народна просвета.

Јован Илић